钦定古今图书集成/理学汇编/文学典/第129卷 > 《与杜清碧先生》〈四首〉丁复
## 钦定古今图书集成/理学汇编/文学典/第129卷 > 《与杜清碧先生》〈四首〉丁复

武夷山水先生宅，山上松声落醉眠。不废乾坤有清
气，至今岩壑出神仙。南阳诸葛吟梁父，西蜀扬雄草
《太元》。圣主如天明日月，九重虚席正求贤。

先生九曲溪边住，锦里风光太逼真。当代如求董狐
笔，名家正要杜陵人。玉堂金马频催诏，朱绂银鱼懒
挂身。闻道少微星不夜，已知江上有垂纶。

五云绛节下林丘，万里银槎上斗牛。圣代已兴《周礼》
乐，大儒宜法《鲁春秋》。上林花雾冥冥湿，太液恩波浩
浩流。清夜梦回高阁远，一蓑烟雨泛渔舟。

圣君虚席礼贤初，太史濡毫应诏馀。“沙草总肥金騕
袅，宫花时落玉蟾蜍。”晋朝人物推安石，汉代文章识
仲舒。成业经纶有如此，人生须读《五车书》。